# «Салық және бюджетке төленетін басқа да міндетті төлемдер туралы» Қазақстан Республикасы Кодексінің 556-бабына қатысты сыбайлас жемқорлыққа қарсы мониторинг нәтижелері бойынша талдау анықтамасы

**Сыбайлас жемқорлық тәуекелдеріне ішкі талдау жүргізілген күн: 2016 жылғы 05 қарашасы.**

Қазақстан Республикасы Мемлекеттік қызмет істері министрінің 2015 жылғы 29 желтоқсандағы № 18 бұйрығымен бекітілген Мемлекеттік кірістер органдарының сыбайлас жемқорлық тәуекелдеріне ішкі талдау жүргізудің үлгілік қағидаларының 13-тармағын іске асыру мақсатында Қазақстан Республикасы Қаржы министрлігі Мемлекеттік кірістер комитетінің (бұдан әрі - Комитет) Ішкі қауіпсіздік басқармасы Комитет төрағасының 2016 жылғы 21 сәуірдегі № 230 бұйрығымен құрылған Сыбайлас жемқорлық тәуекелдеріне ішкі талдау жүргізу жөніндегі жұмыс тобымен бірлесіп (бұдан әрі – Жұмыс тобы) «Салық және бюджетке төленетін басқа да міндетті төлемдер туралы» Қазақстан Республикасы Кодексінің 556-бабына қатысты сыбайлас жемқорлық тәуекелдеріне ішкі талдау жүргізді.

*Сыбайлас жемқорлық әрекеттер жасау және (немесе) шешімдер қабылдау үшін мүмкіндіктерді құрайтын сыбайлас жемқорлықты тәуекелдердің барын анықтау*.

Этил спиртін, алкоголь өнімін және темекі бұйымдарын өндіруге, сондай-ақ алкоголь өнімін сақтауға, көтерме және бөлшек сауда өткізуге лицензиялар «Е-лицензиялау» МДБ АЖ арқылы қалыптастырылады және ұсынылады.

«Салық және бюджетке төленетін басқа да міндетті төлемдер туралы» (Салық кодексі) Қазақстан Республикасы Кодексінің 556-бабы 4-тармағының 7) тармақшасына сәйкес мемлекеттік бақылаудың өзге де нысаны шеңберінде
өтініш берушінің этил спирті мен алкоголь өнімінің өндірісі мен айналымы бойынша қызметке қойылатын біліктілік талаптарына сәйкестігін анықтау жүзеге асырылады.

Бұдан басқа, 2016 жылы алкоголь өнімін сатуға лицензияны ресімдегені үшін Қызылорда облысы бойынша Мемлекеттік кірістер департаментінің Берешектермен жұмыс басқармасының мәжбүрлі түрде өндіріп алу бөлімінің лауазымды тұлғасының пара алу фактісі бар.

Этил спирті мен алкоголь өнімінің өндірісі саласында сыбайлас жемқорлық тәуекелдерін болдырмау мақсатында, өтініш берушінің этил спирті мен алкоголь өнімінің өндірісі бойынша қызметке қойылатын біліктілік талаптарына сәйкестігін анықтауды қоспағанда, Салық кодексінің 556-бабы 4-тармағының 7) тармақшасын алып тастау бойынша өзгерістер енгізу қажет.

Алкоголь өнімін сақтау, көтерме және бөлшек сауда өткізу бойынша өтініш берушінің қызметіне қойылатын біліктілік талаптарына сәйкестігін анықтауды жою мемлекеттік орган қызметкерлерінің салық төлеушілермен өзара іс-қимылын (байланысын) жояды, бұл өз кезегінде сыбайлас жемқорлық құқық бұзушылықтардың туындауына қауіп-қатер деңгейін төмендетеді.

Оған қоса, мобильді акцизді посттарын құру бойынша заңнамалық норманы бекіту ұсынылады.

*Анықталған сыбайлас жемқорлықтың, сыбайлас жемқорлықты құқық бұзушылықтар мен қылмыстардың жасалуына ықпал ететін дискрециялық өкілеттіктердің және нормалардың ұсынымдары.*

Комитеттің Салықтық бақылау департаменті «Салық және бюджетке төленетін басқа да міндетті төлемдер және кедендік реттеу туралы» (Салық-кеден кодексі) Қазақстан Республикасы Кодексінің жобасын әзірлеу бойынша Жұмыс тобымен бірлесіп 2017 жылғы шілдеге дейінгі мерзімге Салық кодексіне тиісті түзетулердің енгізілуін қамтамасыз етсін.

**Мемлекеттік кірістер комитетінің**

**жұмыс тобы**